CELEX: 32011R1236
Language: mt
Date: 2011-11-29 00:00:00
Title: Regolament ta’ Implimentazzjoni tal-Kummissjoni (UE) Nru 1236/2011 tad- 29 ta’ Novembru 2011 li jemenda r-Regolament (KE) Nru 1828/2006 fir-rigward tal-investimenti li jsiru permezz ta’ strumenti ta’ inġinerija finanzjarja

30.11.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 317/24
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 1236/2011
      tad-29 ta’ Novembru 2011
      li jemenda r-Regolament (KE) Nru 1828/2006 fir-rigward tal-investimenti li jsiru permezz ta’ strumenti ta’ inġinerija finanzjarja
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (1), u b’mod partikolari t-tielet paragrafu tal-Artikolu 44 tiegħu,
      Billi:
      
                  (1)
               
               
                  Il-kriżi ekonomika qed tkompli tolqot lill-Unjoni bħal qatt qabel u tirrikjedi li jsiru sforzi ġodda sabiex jintlaħqu tkabbir u impjiegi sostenibbli.
               
            
                  (2)
               
               
                  L-investimenti fl-impriżi jikkontribwixxu biex jagħtu spinta lit-tkabbir, isaħħu l-kompetittività u joħolqu l-impjiegi.
               
            
                  (3)
               
               
                  Jeħtieġ li l-miżuri jiġu msaħħa biex jappoġġjaw lill-impriżi. Tali miżuri għandhom jippermettu li l-impriżi jkollhom aċċess usa’ għall-investimenti li jsiru permezz ta’ strumenti ta’ inġinerija finanzjarja koperti mill-Artikolu 43(1)(a) tar-Regolament tal-Kummissjoni (KE) Nru 1828/2006 tat-8 ta’ Diċembru 2006 li jistabbilixxi r-regoli għall-implimentazzjoni tar-Regolament tal-Kunsill (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u tar-Regolament (KE) Nru 1080/2006 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali (2), u dan mhux biss f’dawk l-impriżi li jkunu għadhom kif inħolqu, li jkunu għadhom fil-fażijiet inizjali tagħhom, jew li jkunu waslu f’fażi ta’ espansjoni.
               
            
                  (4)
               
               
                  Dawn it-tipi ta’ investimenti għandhom isiru biss f’attivitajiet meqjusa bħala potenzjalment ekonomikament vijabbli mill-amministraturi tal-istrumenti ta’ inġinerija finanzjarja, u għaldaqstant għandhom ikunu limitati għal sitwazzjonijiet fejn in-nuqqas ta’ likwidità pprovduta mis-settur finanzjarju jkun ta’ theddida għall-kontinwazzjoni tal-attivitajiet kummerċjali ta’ impriżi li jkunu ekonomikament vijabbli.
               
            
                  (5)
               
               
                  Dawn il-miżuri għandhom japplikaw biss għal investimenti li jitħallsu lura li jkunu saru jew għal garanziji għal investimenti li jitħallsu lura li jkunu ngħataw wara d-dħul fis-seħħ ta’ dan ir-Regolament, bħala parti minn strateġija ta’ investiment prevista mill-ftehimiet ta’ finanzjament ikkonċernati. Għall-ftehimiet ta’ finanzjament konklużi qabel id-dħul fis-seħħ ta’ dan ir-Regolament, għandhom jiġu previsti dispożizzjonijiet tranżitorji li jkunu jirrikjedu aġġustamenti rispettivi tal-istrateġija ta’ investiment.
               
            
                  (6)
               
               
                  Il-Kumitat ta’ Koordinazzjoni tal-Fondi ma tax l-opinjoni tiegħu, bħala riżultat tal-votazzjoni, dwar il-miżuri stipulati f’dan ir-Regolament,
               
            ADOTTAT DAN IR-REGOLAMENT:
      Artikolu 1
      L-Artikolu 45 tar-Regolament (KE) Nru 1828/2006 huwa sostitwit b’dan li ġej:
      
         “Artikolu 45
         Dispożizzjonijiet addizzjonali applikabbli għall-istrumenti ta’ inġinerija finanzjarja għall-impriżi
         L-istrumenti ta’ inġinerija finanzjarja għall-impriżi li hemm referenza għalihom fl-Artikolu 43(1)(a) għandhom jinvestu biss f’attivitajiet li jkunu meqjusa bħala potenzjalment ekonomikament vijabbli mill-amministraturi tal-istrumenti ta’ inġinerija finanzjarja.
         Huma m’gћandhomx jinvestu f’impriżi li jkunu jinsabu f’diffikultà skont it-tifsira tal-Linji Gwida Komunitarji dwar l-Gћajnuna mill-Istat biex jiġu salvati u ristrutturati impriżi f’diffikultà (1 (*)) mill-10 ta’ Ottubru 2004 ‘l hawn.
      
      Artikolu 2
      Il-ftehimiet ta’ finanzjament li ġew konklużi qabel l-1 ta’ Diċembru 2011 jistgħu jiġu emendati sabiex jinkludu investimenti ġodda li jitħallsu lura jew garanziji ġodda għal investimenti li jitħallsu lura f’konformità mal-Artikolu 45 tar-Regolament (KE) Nru 1828/2006. Dawn l-emendi għandhom jinkludu l-istrateġija ta’ investiment aġġustata li hemm referenza għaliha fl-Artikolu 43(3)(a) ta’ dak ir-Regolament.
      Artikolu 3
      Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, id-29 ta’ Novembru 2011.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 210, 31.7.2006, p. 25.
      
         (2)  ĠU L 371, 27.12.2006, p. 1.